Dôvodová správa
A) Všeobecná časť

	Návrh nariadenia vlády Slovenskej republiky, ktorým sa ustanovujú pravidlá pre fungovanie trhu s plynom, upravuje pravidlá a podmienky účastníkov trhu pre obchodovanie s plynom.
	Pravidlá pre fungovanie trhu s plynom reagujú na nový zákon o energetike, ktorý implementoval smernice Európskej únie upravujúce vnútorný trh s plynom. Zákon o energetike od 1.1.2005 určil všetkých odberateľov plynu – podnikateľov za oprávnených odberateľov plynu, ktorí majú možnosť vybrať si dodávateľa plynu. Z tohto dôvodu vznikla potreba upraviť pravidlá pre obchodovanie s plynom, a to tak, aby každý účastník trhu s plynom  mal  rovnaké  možnosti a podmienky vstupu  a  pôsobenia  na trhu s plynom, aby nebol zvýhodnený pred iným účastníkom trhu. Nariadenie vlády podrobnejšie upravuje práva a povinnosti účastníkov trhu, ktoré im ustanovuje zákon o energetike, tak, aby nebola ohrozená bezpečnosť a spoľahlivosť dodávky plynu odberateľom plynu. 
	Nariadenie vlády upravuje aj podmienky dodávky plynu pre odberateľov plynu v domácnosti, ktorí sa stanú oprávnenými odberateľmi 1.7.2007.
	Návrh nariadenia vlády podrobnejšie upravuje práva a povinnosti účastníkov trhu s plynom, podmienky potrebné pre nediskriminačné a transparentné organizovanie trhu s plynom a rozsah obchodných podmienok na prístup, pripojenie a prevádzkovanie siete. 
	
	Predkladaný návrh nariadenia vlády je v súlade s Ústavou Slovenskej republiky a so zákonmi Slovenskej republiky.
	Navrhované nariadenie vlády nepredpokladá dopad na štátny rozpočet, rozpočty obcí, rozpočty vyšších územných celkov, ani dopad na zamestnanosť a životné prostredie. 

B) Osobitná časť

K § 1
	Ustanovenie vymedzuje rozsah vládneho nariadenia v zmysle § 12a ods. 5 zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení poslednej novely účinnej od 1.1.2005.

K § 2
Ustanovenie vymedzuje základné pojmy na účely tohto vládneho nariadenia. Definované pojmy sú potrebné pre podrobnejší popis vzťahov medzi účastníkmi trhu s plynom.

K § 3
Ustanovenie upravuje podmienky prístupu tretích strán do prepravnej siete a postup prevádzkovateľa prepravnej siete pri poskytovaní prístupu. Poskytnutie prístupu k prepravnej sieti je podmienkou na realizáciu prepravy plynu. Prístup k prepravnej sieti je regulovaný a zabezpečovaný na transparentnom a nediskriminačnom princípe.

K § 4
Ustanovenie určuje podmienky prístupu tretích strán k akumulácii plynu v prepravnej sieti. Prístup k akumulácii plynu v prepravnej sieti je dohodnutý.

K § 5
Ustanovenie určuje podmienky prístupu tretích strán do distribučnej siete a postup prevádzkovateľa distribučnej siete pri poskytovaní prístupu. Poskytnutie prístupu k distribučnej sieti je podmienkou na realizáciu distribúcie plynu. Prístup k distribučnej sieti je regulovaný a zabezpečovaný na transparentnom a nediskriminačnom princípe. 

K § 6
Ustanovenie určuje podmienky prístupu tretích strán k akumulácii plynu v distribučnej sieti. Využívanie akumulácie plynu v distribučnej sieti prevádzkovateľom distribučnej siete umožňuje účastníkom trhu s plynom znížiť náklady spojené s nerovnováhou odberu plynu.

K § 7
Ustanovenie určuje podmienky prístupu tretích strán k zásobníku. Prístup k zásobníku je dohodnutý. Prevádzkovateľ zásobníka pri poskytovaní prístupu k zásobníku musí postupovať transparentným a nediskriminačným spôsob.

K § 8
	Ustanovenie rámcovo upravuje podmienky na fyzické pripojenie odberateľov k distribučnej sieti.
	
K § 9
	Ustanovenie upravuje podmienky, na základe ktorých sa realizuje preprava plynu, ďalej upravuje zmluvu o preprave plynu a druhy zmlúv o preprave plynu. Ďalej definuje vstupné a výstupné body v prepravnej sieti, keďže pri prideľovaní prepravnej kapacity a spoplatnení prepravy plynu je použitý entry-exit systém (systém vstupných a výstupných bodov).

K § 10
	Ustanovenie rieši problém prekročenia dohodnutej dennej prepravnej kapacity účastníka trhu s plynom. Za prekročenie dohodnutej dennej prepravnej kapacity sa platí poplatok v stanovenej výške. Poplatok sa platí najviac jedenkrát v mesiaci, a to za najvyššie prekročenie dohodnutej prepravnej kapacity.

K § 11
	Ustanovenie upravuje spôsob zverejňovania informácií o využití prepravnej kapacity. Vymedzuje voľnú prepravnú kapacitu.

K § 12
	Ustanovenie podrobnejšie rozoberá postup pri nominácii prepravy plynu. Nomináciou prepravy plynu sa prevádzkovateľovi prepravnej siete uľahčuje riadenie prepravnej siete.

K § 13
	Ustanovenie upravuje zmluvu o distribúcii plynu a druhy  zmlúv o distribúcii plynu a určuje  vstupné a výstupné body v distribučnej sieti.

K § 14
	Ustanovenie rieši problém prekročenia dennej dohodnutej distribučnej kapacity účastníka trhu s plynom. Za prekročenie dohodnutej dennej  distribučnej kapacity sa platí prevádzkovateľovi distribučnej siete poplatok za prekročenie tejto kapacity, až po prekročení stanoveného tolerančného pásma.

K § 15
	Ustanovenie podrobne rozoberá postup pri nominácii,  distribúcie plynu. Určuje obsah a druhy nominácie distribúcie plynu. Nomináciou distribúcie plynu sa prevádzkovateľovi distribučnej siete uľahčuje riadenie distribučnej siete.

K § 16
	Ustanovenie rozoberá postup pri renominácii, resp. zmeny nominácie s časovým predstihom, distribúcie plynu. Renomináciou distribúcie plynu sa prevádzkovateľovi distribučnej siete uľahčuje riadenie distribučnej siete.

K § 17
	Ustanovenie rieši podmienky dodávky plynu odberateľom. Podmienkou je uzatvorená zmluva o dodávke plynu medzi dodávateľom plynu  a odberateľom plynu.

K § 18
	Ustanovenie stanovuje podmienky dodávky plynu domácnostiam a podmienky  ochrany odberateľov plynu v domácnosti, ktorí  sa stanú oprávnenými odberateľmi až 1. júla 2007.

K § 19
	Ustanovenie rozoberá predchádzanie vzniku a spôsoby riešenia preťaženia prepravnej siete v príslušných vstupných a výstupných bodoch prepravnej siete.

K § 20
	Ustanovenie rozoberá predchádzanie vzniku a spôsoby riešenia preťaženia distribučnej siete. Ustanovenie taktiež uvádza priority pri prideľovaní distribučnej kapacity v prípade jej nedostatku.

K § 21
Ustanovenie podrobnejšie rieši uskladňovanie v zásobníku. Podmienkou na uskladňovanie je uzatvorená zmluva o uskladňovaní s prevádzkovateľom zásobníka. Ustanovenie taktiež rieši rozsah a spôsob zverejňovania informácií prevádzkovateľom zásobníka.

K § 22
Ustanovenie upravuje vyvažovanie siete. Určuje zodpovednosť jednotlivých účastníkov trhu s plynom za vyvažovanie. Stanovuje spôsob postúpenia zodpovednosti za odchýlku.

K § 23
Ustanovenie vymedzuje vyvažovaciu zónu. Užívateľ prepravnej siete si dohoduje podmienky vyvažovania s prevádzkovateľom siete.

K § 24
Ustanovenie sa zaoberá zodpovednosťou prevádzkovateľa distribučnej siete pri vyvažovaní siete. Prevádzkovateľ distribučnej sústavy je zodpovedný za vyvažovanie siete pre všetkých účastníkov trhu s plynom, ktorí dodávajú alebo odoberajú plyn na území Slovenskej republiky.

K § 25
Ustanovenie sa zaoberá vyvažovacím režimom. Definuje základnú časovú jednotku používanú pri vyvažovaní siete. Určuje, ktorému účastníkovi trhu s plynom sa vyhodnocuje odchýlka.

K § 26
Ustanovenie určuje podrobnosti o dennej odchýlke užívateľa distribučnej siete. Uvádza povolenú toleranciu, poplatok za prekročenie povolenej dennej  odchýlky a spôsob zaznamenania odchýlky na vyvažovací účet.

K § 27
Ustanovenie definuje typový diagram odberu a rieši podmienky použitia typových diagramov odberu plynu.

K § 28
Ustanovenie uvádza postup na výpočet dennej odchýlky užívateľa distribučnej siete. 

K § 29
Ustanovenie podrobne rozpisuje mechanizmus vedenia vyvažovacieho účtu. Na vyvažovacom účte sa zaznamenáva kumulovaná odchýlka užívateľa distribučnej siete. Uvádza veľkosť tolerančného pásma na vyvažovacom účte a postup prevádzkovateľa distribučnej siete pri jeho prekročení.

K § 30
	Ustanovenie určuje účinnosť tohto nariadenia vlády. Účinnosť niektorých ustanovení je posunutá k 1. januáru 2006. Posunutie účinnosti ustanovení je potrebné z dôvodu časovej náročnosti prípravy prevádzkovateľov sietí na ich aplikáciu, najmä z technických dôvodov, ako aj z dôvodov zabezpečenia potrebného informačného systému. 

Príloha č.1
           V prílohe č.1 je stanovený spôsob výpočtu poplatku za prekročenie dohodnutej dennej prepravnej kapacity.

Príloha č.2
           V  prílohe  č.2  je stanovený  spôsob výpočtu  dennej  odchýlky  podľa   vyvažovacej rovnice.

Príloha č.3
            V prílohe č.3  je  stanovený  spôsob výpočtu  referenčnej  ceny  pre účely obchodného vyvažovania.